S-79/2016

Mál þetta, sem klofið var út úr málinu nr. S-63/2016 þann 25. maí sl., og dómtekið þann 4. nóvember sama ár, er höfðað með ákæru útgefinni af lögreglustjóranum á Suðurlandi þann 12. apríl 2016, á hendur A og Á-kvk-þgf H-kvk-þgf G-kvk-þgf, til heimilis að Bólstaðarhlíð 6, Reykjavík.

„fyrir þjófnað

með því að hafa, síðdegis mánudaginn 23. febrúar 2015 í verslun Bónus við Sunnumörk í Hveragerði, í samverknaði stolið 9 pörum af sokkum, vettlingum og tveimur nærbuxum samtals að verðmæti kr. 5.918,-, sem ákærðu stungu ofan í veski sem ákærða Á-kvk-nf hafði meðferðis og yfirgáfu síðan verslunina án þess að greiða fyrir hinar þjófstolnu vörur.

Telst brot ákærðu varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmd til refsingar og til greiðslu alls sakarkostnaðar.“

Þá er í ákæru tilgreind einkaréttarkrafa Haga hf. Ekki var, þrátt fyrir boðun, mætt af hálfu bótakrefjanda við aðalmeðferð málsins og telst krafan því með vísan til 2. mgr. 174. gr. laga nr. 88/2008 um meðferð sakamála, niður fallin. Þykja því ekki efni til að rekja hana frekar.

Þætti meðákærða A var lokið með dómi uppkveðnum 8. júní sl., í máli dómsins nr. S-36/2016. Varðar mál þetta því aðeins þátt ákærðu Á-kvk-ef H-kvk-ef.

Ákærða Á-kvk-nf H-kvk-nf neitaði sök. Aðalmeðferð málsins fór fram þann 4. nóvember sl., og var málið dómtekið að loknum munnlegum málflutningi.

Ákæruvaldið gerir þær kröfur sem í ákæru greinir.

Ákærða krefst aðallega sýknu af öllum kröfum ákæruvalds í málinu. Til vara er þess krafist að ákærðu verði ekki gerð refsing. Til þrautavara er þess krafist að ákærðu verði ákvörðuð sektargreiðsla eða að refsing verði skilorðsbundin. Þá krefst verjandi málsvarnarlauna.

Málsatvik

Samkvæmt rannsóknargögnum málsins barst lögreglu kæra frá Högum hf., vegna þjófnaðar í versluninni Bónus í Hveragerði þann 23. febrúar 2015. Segir í frumskýrslu lögreglu að starfsmenn verslunarinnar hafi tekið eftir pari í annarlegu ástandi inni í versluninni og grunað þau um þjófnað. Því hafi málið verið tilkynnt til öryggisdeildar fyrirtækisins og myndbandsupptökur úr versluninni skoðaðar. Við rannsókn lögreglu hafi komið í ljós að um hafi verið að ræða ákærðu í máli þessu, A og Á-kvk-þf H-kvk-þf G-kvk-þf.

Meðal rannsóknargagna málsins er myndbandsupptaka úr umræddri verslun og fjöldi ljósmynda úr framangreindri myndbandsupptöku, svokölluð skjáskot, sem sýna meðal annars ferðir karls og konu um verslunina. Verjandi ákærðu kynnti sér umrædda upptöku fyrir aðalmeðferð málsins.

Skýrsla var tekin af ákærðu hjá lögreglu 12. maí 2015 og af meðákærða A 18. febrúar 2016.

Niðurstaða

Ákærða, sem neitar sök, kvaðst í skýrslutöku fyrir dómi hafa verið umræddan dag í verslun Bónus í Hveragerði ásamt þáverandi kærasta sínum, meðákærða A. Ákærða neitaði að hafa í samverknaði stolið, með þeim hætti sem í ákæru greinir, fatnaði sem tilgreindur er í ákæru, þ.e. með því að stinga vörum ofan í veski sem ákærða hafi haft meðferðis umrætt sinn. Ákærða kannaðist við að hafa verið með tösku eða veski í umrætt sinn og þekkti töskuna á áðurnefndum skjáskotum af svokölluðum gosgangi verslunarinnar, þ.e. milli hillurekka þar sem sjá má gos í hilluröð til hægri. Ákærða kvaðst á umræddum tíma hafa verið undir áhrifum sljóvgandi lyfja og muna því eftir takmörkuðu, eins og hún orðaði það. Hafi tilgangur ferðarinnar í verslunina verið að versla en þar sem hún hafi ekki verið með kortið sitt meðferðis hafi hún skilið vörurnar eftir við afgreiðslukassann á leið út úr versluninni. Ákærða kvaðst ekki hafa orðið vör við að meðákærði hafi stolið vörum í versluninni og sett í töskuna. Aðspurð um ástæðu þess að hún hafi oft verið að eiga við töskuna meðan hún var í versluninni, en það má sjá á framlagðri myndbandsupptöku úr versluninni, kvaðst ákærða hafa verið að skoða símann sinn sem festur hafi verið með bandi ofan í töskunni. Síminn hafi alltaf verið að pípa og hringja og hafi hún verið háð því að vera með símann á sér. Ákærða kvað meðákærða hafa sagt sér eftir á að hann hafi verið þarna að verki.

Aðspurð um þann framburð sinn hjá lögreglu að hún hafi ætlað að setja sig í samband við verslunarstjóra í Bónus í Hveragerði og greiða bótakröfu Haga hf., kvaðst ákærða hafa ætlað að greiða kröfuna fyrir meðákærða enda hafi þau á þessum tíma verið sambúðarfólk. Aðspurð kvaðst ákærða ekki muna eftir að hafa sagt lögreglu að hún þekkti ekki meðákærða á framlögðum skjáskotum, en fyrir dómi bar ákærða kennsl á sig og meðákærða á framlögðum ljósmyndum, meðal annars á skjáskotum af svokölluðum gosgangi í versluninni, og tók fram að þar hafi hún verið að gá að símanum sínum í töskunni.

Meðal rannsóknargagna málsins, er eins og áður greinir myndbandsupptaka úr eftirlitsmyndakerfi verslunarinnar, og hefur dómari kynnt sér efni hennar. Í vinstra horni upptökunnar má sjá dagsetninguna 23. febrúar 2015 sem og tímasetningar. Samkvæmt myndbandinu kemur fram að ákærða kom inn í verslunina umræddan dag ásamt meðákærða, u.þ.b. klukkan 18:21 og yfirgaf verslunina ásamt meðákærða u.þ.b. klukkan 18:37. Með vísan til framburðar ákærðu fyrir dómi er sannað að þar var ákærða á ferð ásamt meðákærða A. Myndbandið, sem er með samtals fimmtán myndskeið, sýnir ferðir ákærðu og meðákærða um verslunina, m.a. í brauð-, kjöt- og mjólkurvörudeild, sem og sérvöru- eða fatadeild. Fyrsta myndskeiðið sýnir þegar ákærða og meðákærði koma inn í verslunina. Ákærða hefur meðferðis nokkuð rúmgóða tösku sem hvílir þvert yfir vinstri öxl hennar og hangir við hægri mjöðm ákærðu. Sjá má ákærðu taka innkaupkörfu og ganga að brauðhillu.

Á myndskeiði úr sérvörudeild verslunarinnar (fatadeild) má sjá ákærðu ásamt meðákærða koma inn í mynd klukkan 18:24:27. Þar ganga þau milli rekka, skoða vörur, setja vörur ofan í innkaupakörfuna og skila vörum aftur upp í hillur. Þar dvelja þau í um átta mínútur, eða til klukkan 18:32:44. Klukkan 18:28:29 til 18:28:36 tekur ákærða tvennar dömunærbuxur úr rekka, aðrar laxableikar og hinar dökkbleikar. Þegar ákærða hverfur úr mynd má sjá að hún er með framangreindan fatnað í hægri hendi, þ.e. þeim megin sem taskan hvílir við mjöðm hennar. Sjá má að þar á meðal er fatnaður í sama lit og dömunærbuxurnar sem að áður greinir frá. Þegar ákærðu ganga út úr mynd heldur meðákærði A á innkaupakörfunni. Samkvæmt tímasetningu í vinstra horni myndbandsupptökunnar má sjá ákærðu og meðákærða ganga þar næst inn í kjötdeild, eða á tímabilinu 18:32:45 til 18:32:49. Á myndskeiði úr kjötdeildinni má sjá ákærðu og meðákærða koma þar inn, en fara fljótlega út aftur. Þau koma síðan aftur inn í kjötdeildina og heldur ákærða þá á innkaupakörfunni í vinstri hendi og á áðurnefndum bleiklituðum fatnaði í hægri hendi.

Næst sést ákærða á myndskeiði sem tekið er á gosgangi verslunarinnar og kemur ákærða inn í mynd klukkan 18:34:26. Greinilega má sjá að ákærða heldur á innkaupakörfu í vinstri hendi, taska hennar hvílir við hægri mjöðm hennar og í hægri hendi heldur hún á fyrirferðalitlum vörum, laxa- og dökkbleikum á lit, að því er virðist sömu vörum og hún hafði í hægri hendi þegar hún gekk út úr mynd í fatadeild skömmu áður. Ákærða gengur nokkur skref inn gosganginn og færir þá hægri hendi niður að tösku sinni en snýr þá baki í upptökuvélina. Hún snýr hins vegar fljótlega til baka og gengur þá í átt að upptökuvélinni. Þá má greinilega sjá að ákærða heldur ekki lengur á bleiklituðu vörunum en er með hægri hendi ofan í tösku sinni. Greinilega sést ofan í innkaupakörfuna sem ákærða heldur á. Þar er ekki að sjá bleiklitaðar vörur. Í því kemur meðákærði inn í mynd og heldur hann á síma í hægri hendi, gengur að ákærðu og réttir henni síma sem hún skorðar við vinstri öxl og talar í jafnhliða því sem hún ýtir hægri hendi ofan í tösku sína. Við þá hreyfingu má greinilega sjá bregða fyrir einhverju bleiklituðu. Því næst beygir ákærða sig niður yfir innkaupakörfuna en meðákærði stendur fyrir framan hana þannig að hún sést ekki í mynd nema að hluta til. Síðan gengur meðákærði inn gosganginn frá ákærðu sem enn krýpur á gólfinu, lagfærir lítillega vörurnar í innkaupakörfunni og baksar við að loka töskunni sinni að því er virðist, með símann enn skorðaðan við vinstri öxl. Má þá greinilega sjá að enginn bleiklitaður varningur er í körfunni. Síðan stendur ákærða upp og gengur inn gosganginn á eftir meðákærða með körfuna í hendinni og hverfur hún úr mynd klukkan 18:36:28. Klukkan 18:36:33 kemur ákærða aftur í mynd og gengur á eftir meðákærða rakleiðis að einni af sjóðsvélum verslunarinnar þar sem starfsmaður stendur. Klukkan 18:36:45 má sjá ákærðu leggja innkaupakörfuna á færibandið við sjóðsvél og ræða, að því er virðist, stuttlega við meðákærða og starfsmanninn og ganga síðan út úr versluninni án þess að vörurnar séu stimplaðar inn.

Með vísan til þess sem fram kemur á upptökum úr öryggismyndavélum í versluninni Bónus í Hveragerði þann 23. febrúar 2015, og rakið hefur verið hér að framan, þykir þrátt fyrir neitun ákærðu, hafið yfir skynsamlegan vafa, sbr. 109. gr. laga nr. 88/2008, að ákærða hafi í umrætt sinn viðhaft þá háttsemi sem í ákæru greinir þ.e. stungið ofan í tösku sem hún hafði meðferðis vörum úr versluninni, nánar tiltekið tvennum dömunærbuxum, án þess að greiða fyrir þær og þannig gerst brotleg við 244. gr. almennra hegningarlaga nr. 19/1940. Samkvæmt kassakvittun úr versluninni kostuðu dömunærbuxurnar 691 krónu hvor.

Samkvæmt framlögðu sakavottorði gekkst ákærða þann 19. mars 2015 undir viðurlagaákvörðun í Héraðsdómi Reykjavíkur og samþykkti að greiða 630.000 króna sekt fyrir brot gegn 1. og 2. mgr. 45. gr. a. umferðarlaga nr. 50/1987, 1. mgr. 23. gr., sbr. 1. mgr. 36. gr. vopnalaga nr. 16/1998 og 244. gr. almennra hegningarlaga nr. 19/1940, auk þess sem ákærða var svipt ökurétti. Brot það sem ákærða hefur verið sakfelld fyrir er framið áður en hún gekkst undir framangreinda viðurlagaákvörðun. Verður ákærðu dæmdur hegningarauki samkvæmt 78. gr. almennra hegningaralaga en einnig ber að líta til 77. gr. laganna við ákvörðun refsingar. Með vísan til þessa og 1. mgr. 256. gr. almennra hegningarlaga verður ákærðu ekki gerð frekari refsing.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu málsvarnarlauna skipaðs verjanda hennar, J-kk-ef E-kk-ef, sem ákveðst 286.440 krónur að teknu tilliti til virðisaukaskatts, og 36.960 krónur í ferðakostnað verjanda.

R-kvk-nf T-kvk-nf, héraðsdómari, kveður upp dóm þennan.

D ó m s o r ð :

Ákærðu, Á-kvk-þgf H-kvk-þgf G-kvk-þgf, er ekki gerð sérstök refsing.

Ákærða greiði sakarkostnað, það er málsvarnarlaun skipaðs verjanda síns, J-kk-ef E-kk-ef hdl., 286.440 krónur, að teknu tilliti til virðisaukaskatts, og ferðakostnað verjanda 36.960 krónur.

R-kvk-nf T-kvk-nf